Flemming Hansen (KF), 2002-10-22:
Også jeg glæder mig til sessionen.
Jeg vil gerne allerførst takke ordførerne for deres indlæg og for de mange pæne ord, der er sagt om den skriftlige redegørelse.
Så vil jeg gerne starte med at sige, at jeg kan bekræfte, hvad jeg tror
fru Margrete Auken sagde, at jeg tydeligvis var glad for at blive minister for nordisk samarbejde.
Derfor er jeg selvfølgelig også meget ked af det, når hr. Kaj Ikast siger, at jeg skal se lidt mere glad ud.
Så er jeg ked af, at jeg for første gang, tror jeg næsten i mit liv, skal høre, at jeg har været for beskeden med de pæne ord, men det er måske også bedre end at rose for meget.
Men i hvert fald så synes jeg, at svarene, vi har fået her, har været spændende, indlæggene har været gode, og jeg skal kommentere dem lige efter nogle indledende bemærkninger.
Fru Margrete Auken sagde, hun havde svært ved at holde sig vågen, men hun var da vågen nok til at takke mig, det siger jeg tak for.
Fru Marianne Jelved sagde, hvad jeg fuldt ud kan bekræfte, at de gange, vi har været sammen i det nordiske, er det altid hyggeligt, men jeg synes også, vi får meget ud af det. Jeg har med redegørelsen forsøgt både at beskrive de centrale udviklingstræk inden for Nordisk Ministerråd siden sidste session og også forsøgt at trække de danske prioriteringer frem.
Jeg tror, det er vigtigt, at vi holder os for øje, hvad vi vil med det nordiske samarbejde, med andre ord at vi ikke blot skuer tilbage, men også ser fremad, altså nøjagtigt som det hr. Ole Stavad var inde på i sit indlæg, hvor han omtalte den konference, der skal være i morgen.
Mange synspunkter er i dag fremført om det nordiske samarbejde, både om det nuværende stade og om samarbejdets fremtid.
Jeg fornemmer, at der på mange, ja måske endda på de fleste områder, er ganske stor enighed og dermed opbakning til regeringens politik i forhold til Nordisk Ministerråd og til det nordiske samarbejde.
Det er vigtigt, at det nordiske samarbejde er forankret i en fællesopfattelse, både på regeringsside og på parlamentarikerside, når det drejer sig om de generelle linjer, og det synes jeg man kan sige det er.
Jeg skal selvsagt ikke kommentere alle de synspunkter og forslag, der er kommet frem, men knytte nogle bemærkninger til enkelte af forslagene og forsøge at besvare de spørgsmål, jeg kan.
Resten kan vi jo, som fru Marianne Jelved sagde, få en diskussion om, når vi mødes i det nordiske om nogle få dage.
Fru Anita Knakkergaard talte om ytringsfrihed og også noget om information.
Jeg synes faktisk, ytringsfriheden omkring det nordiske er overordentlig stor, og jeg har lidt svært ved at se nogle begrænsninger, det mener jeg også, hr. Ole Stavad svarede ganske klart på.
Jeg er selvfølgelig enig i det synspunkt, at informationsspredning er meget vigtigt. Det er i øvrigt derfor, at jeg har taget initiativ til, at vi i Danmark holder en seminarrække rundtom i landet begyndende dette efterår for at informere embedsmænd i de relevante myndigheder om nordboernes rettigheder.
Der er tale om et samarbejdsprojekt mellem mit sekretariat i Udenrigsministeriet og Foreningen Norden i Danmark, som vil gøre et meget prisværdigt arbejde på dette område. Skal jeg se på de konkrete spørgsmål, der er stillet, så stillede fru Margrete Auken det spørgsmål, hvorfor vi dog ikke havde en hjemmeside, og det var tæt på at være en stor ulykke.
Jeg kan sige, at Nordisk Ministerråd og Nordisk Råds hjemmeside hedder www.norden.org.
Nærområdestrategien har også været omtalt, og det er naturligvis et væsentligt emne.
Jeg fornemmer her, at vi både på regerings- og parlamentarikerniveau trækker på samme hammel.
Der er enighed om at give nærområdesamarbejdet høj prioritet og også om retningen for samarbejdet, nemlig dels at vi naturligvis i fremtiden skal betragte og behandle de baltiske lande som ligeværdige partnere, dels at vi fremover i øget grad skal fokusere på samarbejdet med det nordvestlige Rusland, hvad hr. Stavad jo også var inde på.
Det er vigtigt, at vi får etableret et godt og meget tillidsfuldt, tillidvækkende samarbejde.
Der er min uvidenhed for stor, men jeg er i hvert fald enig i, at det var interessant, hvis vi kunne få dem.
Det er meget ofte på det socialpolitiske område, at det er meget vigtigt at kunne få disse sammenligninger, og det skal jeg tale med socialministeren om ved først givne lejlighed.
Så har mange omtalt Barsebäckproblematikken, og det er klart, at det er en problematik, som optager os alle, kan jeg godt sige, uanset hvor vi befinder os i det politiske spektrum.
Jeg har derfor taget et brev med, som er sendt
den 2. oktober til näringsminister Björn Rosengren, og det er sendt af indenrigsministeren.
Han undrer sig over, at den svenske statsminister på dansk tv har givet udtryk for, at atomkraftværket, altså Barsebäck, ikke lukkes inden udgangen af år 2003.
Det er også en udmelding, som jeg står uforstående over for, skriver indenrigsministeren, da den svenske regering adskillige gange har understreget, at forudsætningerne for, at atomkraftværket Barsebäck kan lukkes i 2003, vil blive tilvejebragt.
Det er altså et område, vi er fuldstændig enige om, og der er sendt en meget kraftig melding til den svenske statsminister - måske på baggrund hans udtalelser før valget i Sverige.
Til sidst vil jeg sige, at jeg glæder mig til vores session i Helsingfors.
Jeg synes, og det har jeg altid syntes, at det nordiske samarbejde ikke alene er vigtigt, som fru Marianne Jelved sagde, også hyggeligt, og jeg synes, at vi hver eneste gang kommer et lille skridt videre.
Når man ikke hører så meget om det nordiske samarbejde
sådan i dagligdagen, som man hører om EU, så er det måske i virkeligheden, fordi det er noget af det, der fungerer allerbedst, og det er jo ikke det, der fungerer allerbedst, man hører mest om.
Men det fungerer godt, og partierne er bredt enige om det, og det er jeg naturligvis som minister for området meget, meget glad for og tilfreds med.